Leefwêreld van die Gestremde Podcast — RSG
Fanie du Toit het raad gaan soek by kundiges oor die toegang tot onderrig vir kinders met gestremdhede in hoofstroomskole. En Jacqui January besoek 'n goed toegeruste tehuis vir meervoudig gestremde volwasse dowes, en vertel hoe die versorgers lewenslesse by die gestremdes leer.
Fanie du Toit kyk na skokkende statistiek oor geweld, en hoe dit mense gestremd laat. En Jacqui January hoor van die werksaamhede van 'n tehuis vir volwasse intellektueel-gestremdes.
Fanie du Toit praat met Yolande van der Westhuizen, 'n oudioloog. Yolande is van die Suid-Afrikaanse Vereniging van Oudioloë, en waarsku die publiek om lig te loop vir gehoorapparate wat "oor die toonbank" gekoop word sonder evaluasie deur 'n oudioloog. Sy vertel ook meer oor die rol van die oudioloog by jou gehoor. En, Uit die derduisende matrieks wat nou eksamen skryf, is daar een wat elke vraestel met groot dankbaarheid aanpak. Sy is Monique Huyser, matriekleerling van die Hoërskool Brandwag op Uitenhage. Drie jaar gelede, toe die verlammende Guillain-Barre-sindroom haar só platgetrek het dat sy nie 'n spier kon verroer nie, het sy gedink matriek sou haar nooit beskore wees nie. Sy vertel vir Mariska Spoormaker hoe sy eers gedink het sy het maar net griep.
Studente aan die Universiteit van Johannesburg het 'n groep gestig wat bewusmaking oor gestremdheid wil doen op kampus ten bate van studente met gestremdhede. En Vanessa Japtha van die nie-winsgewende organisasie, Inclusive Education South Africa, praat oor inklusiewe onderrig vir kinders met gestremdhede.
Fanie du Toit fokus op Wêreld Beroertedag van die simptome en die impak van die siekte op 'n mens. Fanie het ook nuus oor 'n internasionale byeenkoms om geld vir verstandelik gestremdes in te samel. En Jacqui January hoor van die uitdagings wat blindes het met die openbare vervoerstelsel.
Jacqui January gesels met 'n ma van 'n seun met Downsindroom oor praktiese hulp en bystand vir mense met geestesongesteldhede. En Fanie du Toit voer die tema van geestesgesondheidsmaand verder, en vind meer uit oor paraatheid en bemagtiging teen depressie en selfdood.
Fanie du Toit vind meer uit oor die proses wat gestremdes kan volg om 'n bestuurderslisensie te kry. En Jacqui January kyk na Nasionale Geestesgesondsheidsmaand se tema van geestesgesondheid in die werkplek.
Fanie du Toit vind meer uit van die jaarlikse Nappy Run-projek, wat 'n groot impak het en verligting bring in die versorging van gestremde babas. En Jacqui January vertel van 'n unieke sentrum wat lewensruimte bied vir meervoudig gestremde volwassenes en bejaardes.
Fanie du Toit gesels met bekende kunstenaars, wat help met konserte in die platteland vir gestremdes met gestremdes. En Jacqui January het gaan uitvind van gebaretaal, en die proses om dit as 'n amptelike taal in die kurrikulum vir gestremde leerders te kry.
Fanie du Toit vind meer uit van 'n organisasie wat ongeregistreerde versorgingsentrums vir gestremdes help met opleiding en ondersteuning. Hy vertel ook van Epilepsie SA se 50e bestaansjaarvieringe. En Jacqui January fokus op die sukses wat herwinde broodknippies vir rolstoelgebruikers opgelewer het.
Fanie du Toit hoor van Suid-Afrika se rol by 'n onlangse konferensie oor gestremdes wat in New Yorkby die VN gehous is. En Jacqui January gesels met 'n onderwyseres oor die opvoeding, uitdagings en humor van dowe kleuters.
Die Nasionale Instituut vir Dowes op Worcester het 'n leefruimte vir dowes geskep. Jacqui January was daar, en het met die bestuur en inwoners gesels. Fanie du Toit het terugvoer oor die jaarlikse byeenkoms van intellektueelgestremdes. Hy hoor ook van 'n bewusmakingsveldtog van die Nasionale Raad vir Gestremdes in die Wes-Kaap.